I. ÚVOD

Vzhľadom na narastajúci počet prírodných a človekom spôsobených katastrof vo svete v uplynulých rokoch potrebujú humanitárne organizácie viac dobre pripravených ľudí, ktorí by ich podporili pri poskytovaní pomoci komunitám zasiahnutým katastrofami. Ako je stanovené v Lisabonskej zmluve, Európska únia založila iniciatívu Dobrovoľníci pomoci EÚ. Cieľom je prispievať k posilňovaniu kapacity Únie poskytovať humanitárnu pomoc na základe potrieb a k posilňovaniu kapacity a odolnosti zraniteľných alebo katastrofami postihnutých komunít v tretích krajinách, pričom sa európskym občanom naskytá príležitosť zapojiť sa do humanitárnej činnosti v tretích krajinách a prejaviť solidaritu s ľuďmi v núdzi.

V článku 27 nariadenia (EÚ) č. 375/2014, ktorým sa zakladá iniciatíva Dobrovoľníci pomoci EÚ, sa vyžaduje, aby Komisia predkladala výročné správy Európskemu parlamentu a Rade, v ktorých posúdi pokrok dosiahnutý pri vykonávaní nariadenia.

V tejto výročnej správe sa uvádzajú hlavné činnosti a výsledky dosiahnuté pri realizácii iniciatívy Dobrovoľníci pomoci EÚ v roku 2014, berúc do úvahy špecifickosť prvého roka, ktorý bol zameraný na prijatie nevyhnutných právnych aktov, v ktorých sa naplánovali ďalšie kroky realizácie iniciatívy Dobrovoľníci pomoci EÚ.

II. PRÍPRAVNÉ ČINNOSTI

1. PILOTNÁ AKCIA

Iniciatíva Dobrovoľníci pomoci EÚ má pevný základ v pilotnej akcii, ktorá prebiehala od roku 2011 do roku 2014 v troch fázach a ktorá mala za cieľ usmerňovať zakladanie iniciatívy a poskytovať informácie potrebné pre vypracovanie noriem a systémov pre konkrétne aspekty iniciatívy Dobrovoľníci pomoci EÚ (odborná príprava, certifikačný mechanizmus, systém vysielania dobrovoľníkov, databáza). V rámci akcie bolo financovaných dvanásť pilotných projektov a prostredníctvom nich bolo približne 300 dobrovoľníkov vyslaných do 49 tretích krajín.

Pilotná akcia iniciatívy Dobrovoľníci pomoci EÚ sa ukázala ako účinná pri testovaní rôznych modelov a metód realizácie jednotlivých aspektov v rámci iniciatívy. Získané skúsenosti boli využité pri tvorbe právnych predpisov a vykonávacieho a delegovaného aktu a umožnia hladký prechod k vysielaniu dobrovoľníkov pomoci EÚ podľa nariadenia (EÚ) č. 375/2014. Okrem toho dôležitou úlohou hodnotenia bolo tiež vypracovať a navrhnúť monitorovací a hodnotiaci rámec, ktorý prispeje k pravidelnému posudzovaniu vykonávania iniciatívy.

2. POSÚDENIE POTRIEB

Vzhľadom na výraznú orientáciu tejto novej iniciatívy na potreby Komisia aktívne buduje základ pre vytvorenie rámca na hodnotenie potrieb iniciatívy Dobrovoľníci pomoci EÚ. Na tento účel sa využilo viacero prostriedkov: komplexná štúdia o aktuálnych potrebách pre dobrovoľníkov a seminár so širokou skupinou expertov a odborníkov, v rámci ktorého sa skúmalo, ktoré metodické postupy je možné použiť na každoročnú analýzu potrieb a ako pri tejto analýze možno využiť hodnotenia pilotných akcií. Tento rámec umožní, aby boli potreby v rámci iniciatívy, pre ktoré je potrebné prijať opatrenia, posudzované na ročnom základe. Metodika posudzovania potrieb je podobná metodike posudzovania v rámci opatrení humanitárnej pomoci, berúc však do úvahy špecifickosť iniciatívy Dobrovoľníci pomoci EÚ a výnimku týkajúcu sa oblastí, v ktorých prebieha ozbrojený konflikt, do ktorých by dobrovoľníci pomoci EÚ nemali byť vysielaní. Možno teda využiť osobitný prístup pri súčasnom zaistení optimálnej koherentnosti a komplementárnosti s rozhodnutiami o humanitárnej pomoci EÚ poskytovanej vo všetkých častiach sveta.

III. PRIJATIE PRÁVNYCH PREDPISOV

Hlavným úspechom v roku 2014 bolo prijatie celého legislatívneho balíka, ktorým sa poskytuje právny základ pre iniciatívu Dobrovoľníci pomoci EÚ a ktorým sa stanovujú pravidlá jej vykonávania a príslušné normy.

Nariadenie, ktorým sa zakladá iniciatíva Dobrovoľníci pomoci EÚ, bolo prijaté 3. apríla 2014 a vytvorilo rámec pre spoločný príspevok dobrovoľníkov z EÚ na podporu a doplnenie humanitárnej pomoci v tretích krajinách. Program vytvorí do roku 2020 príležitosti na vykonávanie dobrovoľníckej činnosti na celom svete v rámci humanitárnych operácií pre 18 000 ľudí vrátane dobrovoľníkov pomoci EÚ, online dobrovoľníkov a miestnych obyvateľov v rámci opatrení budovania kapacít. Iniciatíva Dobrovoľníci pomoci EÚ je otvorená pre rôzne profesijné profily – od mladých ľudí až po odborníkov na humanitárnu pomoc – s cieľom uspokojiť humanitárne potreby najzraniteľnejších osôb. EÚ zabezpečí, aby boli účastníci vysielaní tam, kde sú ich zručnosti najviac potrebné, a aby prispievali k posilneniu miestnych kapacít a miestnej dobrovoľníckej činnosti.